Dej, Dávid, poslanec NR SR (2023-12-19):
Ďakujem pekne, pán predsedajúci. Vážený člen vlády, vážení kolegovia, kolegyne, vláda sa rozhodla zriadiť nové ministerstvo cestovného ruchu a športu v skrátenom legislatívnom konaní aj napriek tomu, že na to neexistuje zákonom stanovený dôvod. Kompetenčný zákon sa vyhne napríklad hodnoteniu Útvaru hodnoty za peniaze, ktorý by mohol spochybniť finančnú efektívnosť zriadenia nového ministerstva alebo medzirezortnému pripomienkovému konaniu, kde by nám mohli svoj názor pripomienky a opodstatnenosť legislatívneho zámeru vyjadriť štátni úradníci alebo športová verejnosť. V tomto vládnom návrhu sa nedozviete nič o tom, akými krokmi sa zlepší dostupnosť a kvalita športu na Slovensku. Nové ministerstvo nemá vôbec jasne zadefinované svoje ciele a úlohy. Dôvodová správa, ktorá by mala vysvetľovať účel nového ministerstva, je plná nezmyslov, prílepkov, ktoré nemajú žiadny súvis so športom alebo cestovným ruchom. Naozaj úprimne som pri jeho čítaní ostal zmätený. Dostali sa tam také absurdity ako napríklad prenášanie určitých kompetencií v oblasti obchodovania s vojenskými výrobkami, ktorých držba a úprava sa obmedzuje do rúk ministerstva obrany. Ďalej nový návrh kompetenčného zákona napríklad priznáva SIS postavenie ostatného ústredného orgánu štátnej správy, čo môže súvisieť, ako tu už bolo spomínané, s jedným poslancom na vedúcu funkciu informačnej služby. Ale úplným bizárom sú pre mňa odseky týkajúce sa úradu na dohľad nad verejnou starostlivosťou zdravotnou alebo... Otázka, samozrejme, znie, že čo má toto so športom, pretože celé to vyzerá, že koalícia len vyžíva skrátené legislatívne konanie na presadzovanie úplne iných záujmov. Skrátené konanie je snahou o to, aby si to medzičasom nikto nestihol všimnúť, ale obávam sa, že počas celého volebného obdobia bude pod vedením SNS len šport zástierkou na ich postranné úmysly. Vzhľadom na záväzky nového ministerstva voči športu a mládeži je dôležité, aby sa predstavitelia vlády nielen vyjadrovali k financovaniu a personálnemu obsadeniu, ale aby aj konkrétne kroky smerovali k zachovaniu a rozvoju športovej infraštruktúry pre všetky cieľové skupiny v tejto krajine. Považujem za dôležité zabezpečiť, aby šport neostal v tieni ministerstva, aby skutočne plnil svoje ciele a úlohy, ktoré nám v dôvodovej správe, bohužiaľ, chýbajú. Dôvodová správa mu, bohužiaľ, nevenuje dostatočnú pozornosť a rovnako tak mám obavy, že tomu nebude ináč ani v praxi. Ako už viacero kolegov a kolegyne predo mnou spomenulo, ministerstvo získa pod svoju správu národnú lotériovú spoločnosť Tipos. Z doterajších vyjadrení pána predsedu Danka, konkrétne na jeho tlačovke 18. novembra, vieme, že peniaze z hazardu by mali ísť alebo teda vo väčšom počte do športu. Citujem, aj preto to tu hovorím oficiálne, prvýkrát je prioritou, aby aj štátna lotériová spoločnosť neplatila do televízii losovania, ale peniaze z nej išli z Tiposu rovno do zväzov a tie si nakupovali napríklad vysielacie práva. Aká bude teda štruktúra toho financovania nového ministerstva, je otázne, zatiaľ počúvame iba náhodné vyjadrenia, na základe ktorých to financovanie môžeme iba predpokladať. Ak znížime investície Tiposu do reklamy, nebude to znamenať aj menšie príjmy, čo vyústi do nižšej finančnej podpory športu? Všetky tieto otázky by mali byť práve prediskutované, ak by sa o tom pri zriadení novej inštitúcie rokovalo v riadnom legislatívnom konaní. Prečo sa tu napríklad nebavíme o forme podpory mladých talentovaných športovcov? Budú pre nich existovať napríklad štipendiá, ako to poznáme po vzore iných krajín? Bude podporený univerzitný šport? Bude mať každé dieťa na Slovensku rovnaký prístup na športoviská? Akými spôsobmi zapojíme mladú generáciu do športových klubov a motivujeme ich športovať? Prečo totálne oddeľujeme, bolo to tu mnohokrát spomínané, školský šport od tohto ministerstva? Budú sa tieto dve ministerstvá nejako koordinovať, prepájať, ako táto spolupráca bude v praxi vyzerať? Sedavý štýl života medzi mladými ľuďmi je v zostupe a zástancovia nového ministerstva nepovedali ešte ani jedno slovo k riešeniu týchto otázok. Človek pri tomto celom naozaj nadobúda presvedčenie, že toto nové ministerstvo je iba výmyslom strany SNS, ktorá si ho skrátka vybojovala za každú cenu. Nemôžeme ignorovať skutočnosť, že vytvorenie tohto nového ministerského alebo teda tohto nového rezortu nebolo predmetom širšej verejnej diskusie a neexistujú jasné argumenty za jeho podporu. Zhodou okolností, aj keď síce nie tu v parlamente, ale teda v pléne, ale v budove mal predseda Danko tlačovku a na besede hovoril, že toto ministerstvo bude najmenšie, najefektívnejšie a najperspektívnejšie. Ale, bohužiaľ, verím iba tomu prvému a to je to, že bude najmenšie. Budem sa už teda síce opakovať, ale ak by sme chceli predsa len alebo teda ak by vláda chcela úmyselne s dobrým svedomím podporiť šport, tak mali na to príležitosti cez už existujúce ministerstvo školstva alebo Fond na podporu športu a skutočne nemuseli zakladať nové ministerstvo. Mňa mrzí, že napriek tomu, že tu už štvrtý deň diskutujeme o športe, že tá debata sa častokrát a, bohužiaľ, právom strhne na tie nijako nesúvisiace prílepky, ktoré v tom kompetenčnom zákone toto zriadenie ministerstva obsahuje. Ja by som teda rád, a už som to aj hovoril, že nemal len tú diskusiu medzi nami v opozícii, pretože mňa len tie názory, ktoré opozícia, naprieč teda stranami sa zhodneme na tom, že to ministerstvo nielenže nepoznáme to financovanie, ale ani len na papieri nevieme jasne určiť ciele a to, čo by to ministerstvo malo plniť. Sú tam, ako som spomínal, tie otázky v rozpore s tým, ako má fungovať školský šport, ktorý je pod sekciou ministerstva športu, ako má teda fungovať ten vrcholový šport, keďže vieme, že je to prepojené, ale namiesto toho teda aby koaliční poslanci s nami diskutovali, tak buď tu nie sú a keď tu aj sú, tak sa nezapájajú. A keď aj pán predseda Danko mal tlačovku, ktorú ja som si pustil, keďže nie z tohto miesta, ale z toho tlačovkového sme sa mohli dozvedieť, tak v podstate sme sa konkrétne nedozvedeli nič. A keď aj prišli otázky novinárov ohľadom tohto nového ministerstva, tak pán Danko po prvej otázke radšej, ako býva zvykom, odišiel. Takže ja vám ďakujem za pozornosť, a teda dúfam, že keď aj nie z tohto miesta, že budeme vedieť viacej o tom, ako to ministerstvo má byť financované, ako bude zabezpečený školský šport, ako bude, ako bude mať talentovaná mládež prístup k športu, akým spôsobom toto ministerstvo má zabezpečiť transparentné financovanie predovšetkým športových klubov, pretože ja si myslím, že ako bolo tu spomínané a porovnávané krajiny, ktoré investujú viacej do športu. Ja, samozrejme, súhlasím, že o financiách to je, ale ja si predovšetkým myslím, že tie financie by sa mali dostať tam, kde to je najviac potrebné a to sú, samozrejme, tie kluby, ktoré vychovávajú športovú mládež. Myslím si, že častokrát suplujú robotu napriek tomu, že to považujú skôr za takú svoju filantropiu, že investujú do toho svoj čas, energiu, peniaze, ale tá skutočná pomoc toho štátu, ako to častokrát vidíme, sa im nedostane a darmo tu my môžeme organizovať veľké športové podujatia. Rozumiem, že teraz je taký moderný trend, sa to volá, že sportswashing, možno mnohí z vás to poznáte. Je to sportswashing, je známy v Maďarsku alebo teda v krajinách, kde ten, kde tá demokracia ťahá za kratší koniec a týmto spôsobom sa tieto štáty snažia legitimizovať v rámci svetovej scény. Videli sme olympijské hry v Rusku, teraz sú majstrovstvá sveta v Saudskej Arábii a podobne, takže rozumiem, že z pohľadu nejakého politického marketingu je šport pre stranu SNS zaujímavý, ale ja sa obávam, že sa tá kvalita a dostupnosť športu, tak ako, v akom stave je dnes, sa nijakým spôsobom a napriek tomu, že sa vytvorí ministerstvo, ktoré zaťaží štátny rozpočet, ten šport sám osebe sa nezmení. Ďakujem veľmi pekne. (Potlesk.)